Paspoorte droog op - Ministeries - Republikein
Monday, May 20th, 09:12:26
Paspoorte droog op
'Situasie word bestuur'
Henriette Lamprecht – Voorrade vir paspoortboekies is laag, maar die ministerie van binnelandse sake en immigrasie is besig om die situasie te bestuur.
Die ministerie se uitvoerende direkteur, mnr. Etienne Maritz, het gister by navraag erken die boekies is min, maar dat die ministerie reeds planne beraam het om die situasie te bestuur.
“Vir ‘n persoon wat regtig ‘n paspoort nodig het, is maatreëls in plek om een uit te reik. Maatreëls is in plek om te verseker dat ons voortgeset paspoorte sal kan uitreik,” het Maritz gesê.
Volgens hom is daar voorsiening in die ministerie se kontrak met die verskaffers in Duitsland gemaak vir ‘n “dringende gedeeltelike aflewering”.
“Ons is nou besig om hieroor te onderhandel.”
Maritz het voorts beklemtoon voorkeur sal gegee word aan aansoekers wat dringend ‘n paspoort nodig het.
“Daar is genoeg voorraad sou mense dringend ‘n paspoort nodig hê. Beamptes sal ook bepaal of ‘n persoon net ‘n paspoort vervang of hernu en of dit werklik dringend is."
Hy het die publiek gemaan om “geduldig” te wees en namens die ministerie verskoning vir enige vertragings gevra.
Maritz het nie enige redes verskaf vir die feit dat die aflewering van boekies vertraag is nie.
Intussen het sommige lesers laat weet reisplanne moes noodgedwonge laat vaar word, terwyl die wagtydperk van die normale drie dae nou ook al verby ses weke strek.